Az LMP társelnökét meghívták a közszolgálati televízióba, és ahogy ez az ilyen kivételes alkalmakkor lenni szokott, a politikus alaposan kiosztotta az őt az ellenzék feszültségeiről kérdezni próbáló műsorvezetőt.

Merthogy inkább Hadházy Ákos kérdezett, aki először és szerinte utoljára járt az állami tévében.

„Megkérdeztem a műsorvezetőt, hogy emlékszik-e arra, hogy mit mondtam itt akkor, amikor lelepleztem Farkas Flóriánt a roma milliárdok ellopása miatt. Persze nem emlékezhetett, hiszen akkor nem is. hívtak meg. Nem hívtak meg az Öveges programnál sem, így nem csoda, hogy amikor azt kérdeztem a hölgytől, hogy tudja-e, hogy mi az az Öveges program, akkor csak nézett értetlenül. Arra sem válaszolt, hogy ő elhiszi-e, hogy én csak azért beszélek a korrupcióról, mert millió számra akarom behozni a menekülteket. Pedig ha hívtak volna, elmondtam volna, hogy nem az a hazugság, hogy menekült krízis létezik, hanem az, hogy ez az EGYETLEN probléma Magyarországon” – olvasható Hadházy Facebook-bejegyzésében.

A műsorvezető igyekezett többször is átvenni a szót, bedobva például, hogy az ellenzék nem tűnt kormányképesnek, illetve hogy az RTL Klubon igenis volt lehetőségük elmondani a magukét, majd a végén sajnálatát fejezte ki, hogy ezúttal sem tudtak meg semmit az LMP jövőjéről.

Az ellenzék feszültségeinek legfontosabb okát egyébként Hadházy abban látja, hogy

Vajna megvette a nyilván lopott pénzből a TV2-t és az összes vidéki rádiót, Matolcsy fia az Origót, Mészáros Lőrinc pedig az összes vidéki lapot (és mellesleg becsukta a Népszabadságot), Habonyék pedig a mocskos állami hirdetésekből fenntartanak egy Lokál nevű szennylapot, amit minden háztartásba eljuttatnak. Az emberek 60 százalékát csak az állami agitációs propaganda hírei érik el – ez a választási eredmény igazi oka (a sorozatos csalásokon és a kétség kívül meglevő ellenzéki impotencia mellett).

A választási kampány erős pillanatai voltak, amikor az állami tévében öt-öt perc erejéig lehetőséget kaptak az elmúlt években tökéletesen ignorált ellenzéki pártok politikusai, akik többnyire a fideszes propagandaadó ostorázására használták fel a kivételes alkalmat.

De nagyot ment nemrégiben a Jobbik-szóvivő Jakab Péter is, aki a TV2-ben fejtette ki véleményét „a médiavilág leghírhedtebb no-go zónájáról”.

Kép: Hadházy Ákos Facebook-oldala